Polisielid erg beseer toe besetters petrolbom gooiDie voertuig wat Saterdag in Kraaifontein met ‘n petrolbom bestook is. (Foto: Verskaf) ŉ Metropolisielid van Kaapstad is in die hospitaal opgeneem nadat grondgrypers in Kraaifontein ŉ petrolbom na die lid se diensmotor geslinger het. Volgens JP Smith, burgemeesterskomiteelid vir veiligheid en sekuriteit, is lede van die stad se metropolisie Saterdag ontplooi om geweld met betrekking tot grondgrype in die gebied te hanteer. “Om en by 14:00 is hulle deur ŉ groep van ongeveer 600 mense in Bloekombos voorgekeer. Een van die betogers het ŉ petrolbom na een van die voertuie geslinger en die metropolisielid wat in die motor gesit het, het brandwonde aan sy arm en gesig opgedoen,” sê Smith. Die stad het nou ŉ beloning uitgeloof vir enige inligting wat kan lei tot die inhegtenisneming van die persoon wat die petrolbom gegooi het. Dié aanval is die jongste van ŉ string gewelddadige optrede teen lede van die stad se personeel die afgelope week. Volgens Smith is 40 lede van Kaapstad se direktoraat vir veiligeheid en sekuriteit sedert verlede naweek beseer tydens gewelddadige aksies wat verband hou met grondgrype. Die Stad Kaapstad is tans gewikkel in verskeie hofsake met betrekking tot die uitsetting van onwettige plakkers in dele van die metro. Die Suid-Afrikaanse Menseregtekommissie (MRK) het hom intussen ook nou tot die hof gewend om die Stad te verbied om grondbesetters te laat verwyder. Die EFF het hom by die MRK se hofaansoek geskaar. Die MRK wil nie net hê dat die Stad Kaapstad verbied word om uitsettings te doen nie, maar ook dat die hof alle bestaande hofbevele wat spesifieke persele teen onwettige grondbesetters beskerm, nietig verklaar. Grondbesettings en betogings duur voort in gebiede soos Mfuleni, Khayelitsha, Wallacedene in Kraaifontein, Delft, Dunoon, Firgrove in Macassar, Milnerton en Nyanga.